《冒雨同竹坡遍探摄山诸胜 其二》
清代·张海珊

秋山写苍润，笔笔骨胜肉。出力露锋棱，而不病老秃。

双涧分飞露，怒与众石逐。东涧势尤峻，劲折如转毂。

盘辟磴道中，恰与西涧扑。探之源深深，屡上山屡复。

云白径微分，石青气自馥。此中大有人，经声出茅屋。

作者简介：（1782—1821）江苏震泽人，字越来，一字铁甫。道光元年举人，榜发，已暴卒。论学以程朱为归，而不废陆王。尤究心当世利弊。有《小安乐窝诗文集》。